Foto: FAH

ŠEF SDP-a Zoran Milanović večeras je gostovao u Pressingu na N1 kod Saše Cvetojevića. Milanović je u emisiji progovorio o aktualnoj političkoj krizi koja potresa Hrvatsku.

"Spremni smo preuzeti vlast na jesen. Pobijedio sam na stranačkim izborima, sad čekamo rasplet, sudjelujemo koliko možemo. Spremni smo opet voditi Hrvatsku. Vlast smo napustili nedavno, kao da je jutros bilo, vidimo kakva je razlika između toga i ovog kaosa danas. Mislim da smo mi bili dobra i odgovorna vlast.

Da je bilo razuma, predsjednik Vlade bi bio stranački. Ja sam nakon ovih izbora govorio da legitimitet za vođenje Vlade imamo ja, Karamarko i Petrov. Mi smo i išli u smjeru da Petrov bude premijer. MOST je nakon pregovora utekao sa smiješnom izlikom, Petrov tu smiješnu priču ponavlja i danas", kazao je Milanović.

Milanović: Marić je ponižen

"Hrvatska nema vlast, ovi ljudi nas maltretiraju mjesecima. Ministar Marić se vratio iz inozemstva poniženiji nego itko ikad. Meni je Karamarka žao, ali kad se igraš vatrom, moraš biti svjestan posljedica.

Od njega se očekivala dominantna pobjeda na parlamentarnim izborima, a to nije ostvario, i tu počinje njegova kalvarija. Karamarko je protiv izbora, a 70 posto građana želi na izbore. Protiv koga je on? Narodne volje", dodaje Milanović.

"Marić je obična udica kojom HDZ blefira. On je kraj aktualnog premijera samo tema, to je smiješno. HDZ će se svesti na to da u Vladi ne smije biti nijedan član HDZ-a. Nadam se da su ljudi shvatili koliko je ovo opasna Vlada. Čak i sami HDZ-ovci govore da je ovo bio eksperiment, pa šta su hrvatski građani, laboratorijski zamorci?", pita se Milanović.

Milanović je i napao Reinera zbog odbijanja inicijative oporbe za osnivanjem istražnog povjerenstva.

"Predsjednik Sabora Reiner ne može odlučivati je li povjerenstvo u nacionalnom interesu ili ne. To odlučuje Sabor", kazao je Milanović.

"HDZ-ovci nemaju ništa"

"Vjerujem da ćemo imati dovoljno potpisa. Nisam HDZ-ovac da lansiram spinove o tome da imamo novu Vladu - oni nemaju ništa. Sve će ovisiti o MOST-u. A kao što vidimo, MOSt razbija HDZ, pa sad su im otkinuli 3 zastupnika", ističe šef SDP-a.

"Petrov će morati objasniti Hrvatskoj tu svoju predstavu kad je odustao od pregovora s nama. To je bilo krajnje djetinjasto i neuvjerljivo. Oni su od resora dobili sve što su tražili. Ne znam bi li kombinacija SDP-MOST bila bolja od ove, nije se dogodila, a vjerojatno se neće nikad ni dogoditi", kazao je Milanović.

Tekst se nastavlja ispod oglasa

"Izbori, subito. To je najpoštenije. Čak i biskupi su okrenuli leđa Karamarku. HDZ je u suštini socijalistička stranka staroga tipa koja nema ideja. Da se stvori velika koalicija HDZ-SDP, oni bi bili razotkriveni, žive na ostacima daha kada su nešto napravili za Hrvatsku", ističe šef oporbe.

Milanović se osvrnuo i na optužbe oko poslovanja svojega brata Krešimira Milanovića.

"Ako su krivi, nosite ih, ne dovodite ih u vezu sa mnom", rekao je.

"Nude nam malog Oreškovića"

"Nisam Božo Petrov da se bavim rušenjem Karamarka ili preslagivanjem HDZ-a. HDZ nema ideja, ne zanima ih to. Teško mi je zamisliva velika koalicija s njima, osobito s mračnjacima koje su dovukli u Sabor", dodao je Milanović o velikoj koaliciji.

"Sad nam nude čovjeka koji je mali Orešković, a nemaju većinu i neće ga imati. Moja stranka i koalicija je dobila izbore pošteno i uvjerljivo, a ovo što smo sada imali je prevara. Za preslagivanje su samo oni koji se boje izbora".

"Ovakva travestija nikad nije izvođena na političkoj pozornici. Ovo je uzurpacija i nevlast", istaknuo je Milanović.

"Ova 3 odmetnuta MOST-ovca više nikad neće ući u Sabor. Oni su klasični politički opotunisti".

O Bandiću, Oreškoviću i Grabar-Kitarović



"Bandić je postao gradonačelnik tako što se sakrio iza Ivice Račana na listi, nitko prije toga nije znao tko je Milan Bandić. Bandić je izbačen iz stranke s velikim ambicijama.

Premijera su dovukli iz lifta, narugali su nam se. Za premijera morate imati legitimitet. Naš sustav je parlamentaran, zaboravimo predsjednika. Toliki konflikt u društvu da biste izabrali nekoga tko okolo pleše u dresu, come on, Tuđman to nikada nije radio".

"Prosvjed šatoraša je bio huljski i nepošten i povijest će ga tako gledati. Prvi dan sam odmah zvao Matića i pitao kako možemo pomoći tim ljudima, a drugi dan nam je svima postalo jasno da se radi o političkoj operaciji", kazao je Milanović.

